মৃত্তিকা সম্পদ উন্নয়ন ইনস্টিটিউট (এস.আর.ডি.আই) বাংলাদেশে প্রায় ৫০০ মৃত্তিকা শ্রেণিক্রম (soil series) চিহ্নিত করতে সক্ষম হয়েছে। একই ধরনের উৎস বস্ত্ত (Parent Material) এবং একই নিষ্কাশন ব্যবস্থা, উদ্ভিজ্জ, জলবায়ু ও সময়কাল এবং সর্বোপরি একই প্রকার মৃত্তিকা ক্ষিতিজ (soil horizon) ও সেইসঙ্গে একই ধরনের পার্থক্যসূচক বৈশিষ্ট্যের আওতায় গঠিত মৃত্তিকা দলসমূহকে মৃত্তিকা শ্রেণিক্রমের আওতাভূক্ত করা হয়। মৃত্তিকা শ্রেণিক্রম হচ্ছে মৃত্তিকার শ্রেণিবিন্যাসের প্রারম্ভিক পর্যায় যা আন্তর্জাতিক মৃত্তিকা শ্রেণিবিন্যাস ব্যবস্থার (FAO অথবা USDA) সঙ্গে বাংলাদেশের মৃত্তিকার শ্রেণিবিন্যাসকে সম্পর্কযুক্ত করার ক্ষেত্রে ভিত্তি রচনা করে। এস.আর.ডি.আই ১৯৬৫ সাল থেকে ১৯৭৫ সাল পর্যন্ত সমগ্র বাংলাদেশে নিরীক্ষাধর্মী মৃত্তিকা জরিপ পরিচালনার মাধ্যমে সকল মৃত্তিকা শ্রেণিক্রমকে মানচিত্রে Soil Association শিরোনামে উপস্থাপন করতে সক্ষম হয়েছে। প্রতিটি মৃত্তিকা শ্রেণিক্রমকে স্থানীয় নামানুসারে নামকরণ করা হয়, যেমন: তেজগাঁও শ্রেণিক্রম, সারা শ্রেণিক্রম, ঈশ্বরদী শ্রেণিক্রম প্রভৃতি। এসকল মৃত্তিকা শ্রেণিক্রমকে আবার FAO-UNESCO কর্তৃক প্রণীত মৃত্তিকা এককসমূহ যেমন, Fluvisols, Gleysols, Histosols, Planosols, Luvisols, Cambisols ও Arenosols-এর সঙ্গে সম্পর্কযুক্ত করা হয়েছে। USDA কর্তৃক প্রণীত মৃত্তিকা নামকরণ অনুসারে এই মৃত্তিকা শ্রেণিক্রমসমূহ হচ্ছে Entisols, Inceptisols, Histosols, Mollisols, Ultisols ও Alfisols।

"মৃত্তিকা শ্রেণিবিন্যাস"
চুনবিহীন বাদামি প্লাবন সমভূমি মৃত্তিকা
টারশিয়ারি যুগের গঠিত পাহাড়সমূহ
বাংলাদেশের মৃত্তিকার প্রধান প্রধান বৈশিষ্ট্যসূচক স্তর